Σέξτος Ιούλιος Αφρικανός

Ο Σέξτος Ιούλιος ο Αφρικανός ή Σέξτος Ιούλιος ο Λίβυος (Sextus Julius Africanus, περ. 160 – περ. 240) ήταν ιστορικός και εκκλησιαστικός συγγραφέας.Chisholm, Hugh, ed. (1911). "Αφρικανός, Σέξτος Ιούλιος". Εγκυκλοπαίδεια Μπριτάννικα 1 (11η έκδοση). Cambridge University Press (στην αγγλική). Ο Ιερώνυμος δίνει μια ωραιότατη μαρτυρία περί της πολυμάθειάς του.

 Βιογραφικά στοιχεία 
Γεννήθηκε περίπου το 160, το πιο πιθανό στη Λιβύη. Ο ίδιος αποκαλούσε τον εαυτό του ιθαγενή της Ιερουσαλήμ (που ορισμένοι μελετητές την θεωρούν γενέτειρά του)Martin Wallraff (ed.), Iulius Africanus: Chronographiae. The Extant Fragments, reviewed by Hagith Sivan (Bryn Mawr Classical Review). και έζησε στους γειτονικούς Εμμαούς. Αρχικά ήταν εθνικός, αργότερα όμως ασπάστηκε τον χριστιανισμό. Ο Σουίδας τον αναφέρει ως φιλόσοφον Λίβυν, ο δε Φαβρίκιος Σύρον εκ της Εμαούς, που αργότερα ονομάστηκε Νικόπολη. Είναι βέβαιο ότι στην πόλη αυτή διέπρεψε για μεγάλο χρονικό διάστημα. Πήγε με αποστολή στον αυτοκράτορα Ηλιογάβαλο με σκοπό την ανακαίνιση της πόλης το 221. Πέθανε περίπου το 240 (κατά μία άλλη εκδοχή το έτος 232).

 Συγγραφικό έργο 
Έγραψε την ιστορία του κόσμου, σε πέντε βιβλία υπό τον τίτλο Χρονογραφίαι, που ιστορούν μία περίοδο από τη δημιουργία του κόσμου έως το έτος 221 μ.Χ., η οποία σύμφωνα με τον υπολογισμό του ήταν 5723 χρόνια. Υπολόγισε το χρονικό διάστημα μεταξύ της δημιουργίας και της γέννησης του Χριστού, σε 5499 χρόνια, και πρωτοχρονολόγησε το τελικό αποτέλεσμα κατά τρία έτη.Δηλαδή, 5499 + 221 + 3 = 5723. Αυτή η μέθοδος έγινε γνωστή ως «χρονολογική μέτρηση της Αλεξανδρινής εποχής», και υιοθετήθηκε από όλες σχεδόν τις ανατολικές εκκλησίες. Η απολογητική αυτή ιστορία δεν σώζεται πλέον, αλλά έχουν βρεθεί πάρα πολλά αποσπάσματά της στο Χρονικό του Ευσέβιου της Καισαρείας, το οποίο χρησιμοποιήθηκε ευρέως για την παραγωγή των αρχικών επισκοπικών καταλόγων.

Τα περισσότερα των συγγραμμάτων του έχουν χαθεί. Αυτά που σώζονται, κατά τον Άνθιμο Γαζή, είναι το έργο Σπουδάσματα, η σειρά Χρονογραφίαι, το έργο Πράξεις μαρτυρικαί και η Επιστολή προς Ωριγένην.

Ο Ιούλιος Αφρικανός συνέταξε πίνακα των σταδιονικών των Ολυμπιακών αγώνων που συμπεριλαμβάνει την 1η έως και την 249η Ολυμπιάδα, ο οποίος σώζεται πλήρης, καθώς περιελήφθη στα Χρονικά του Ευσεβίου της Καισαρείας. Διέσωσε επίσης έναν κατάλογο Αιγύπτιων Φαραώ, ο οποίος είχε ως πρότυπο μια αντιγραφή του έργου του Μανέθωνα, που ήταν ήδη επηρεασμένη από την εκδοχή του Φλάβιου Ιώσηπου. Ο κατάλογος του Ιουλίου Αφρικανού σώθηκε σε αποσπασματική και αλλοιωμένη μορφή από τον Γεώργιο Σύγκελλο, ωστόσο σε αντίθεση με το Φλάβιο Ιώσηπο, καλύπτει το μεγαλύτερο διάστημα της αιγυπτιακής ιστορίας.Ίδρυμα Μείζονος Ελληνισμού, λήμμα Μανέθων.

Παραπομπές

 Πηγές 

Κατηγορία:Λίβυοι
Κατηγορία:Χριστιανοί συγγραφείς
Κατηγορία:Ιστορικοί